Una kandja embe dji,
Jisas una merke nu pagle aundaka,
kogoye una merke mor ba,
Jon kogoye una ge merke namoi we dji.
Jisas una nu pagle nawi,
yene kogoye una nu pagle awi.
Jisas kogoye una merke mor we djimaka,
Parisi una pillmaka,
Jisas kane distrik Judia kere er distrik Galili pi.
Une kond tambiye pi ge distrik Samaria paknato wane,
dumo kembis ta Sikar we dji ge une po pillau dji.
Asa iwa Jekop yene wariye Josep makimb awi yei ge,
dumo Sikar boll dakalo yepill.
Dumo Sikar yei al ge,
nu ta waulo wori yei.
Ge Jekop nu noi al we dji.
Armina belle mal embe yeika,
Jisas kond woi ke yeika,
nu tupa djeke une po ami dje moi.
Moika Samaria ana ta nu koyo dje woika,
Jisas wo ana moi al embe dji,
na nu ta nano we dji.
Jisas kogoye una kwamokna top tambon dje er dumo kerman pi,
namoi.
Ana ge embe dji,
na Samaria ana moro alla,
ni Juda iwa wonden.
Ni na nu ta nano we djinden ge na namba mal piyo ne?
dji.
Ana kandja dji ge Juda una ne,
Samaria una kwa aike nanoi pille dji.
Ana ge kandja embe djika Jisas embe dji,
ni na kanpol tonka,
God kiwa aundo wal ge ni pille kane yenka,
ni djinka na nu no gun mor nu awillka nonka we dji.
Ana ge embe dji,
iwa kerman,
ni baket ta nayero,
nu ge mur kaima yero.
Una nu no gun mor nu we djinden ge,
ni namba mal ye kopen?
Nu wawi yero ge no gollne Jekop wallko no awi.
Nu ge yene noika,
yene wariye kambono nomaka,
yene kogyekau ge porapora nomaka embe yei.
Alla,
ni Jekop ge kamblo aunden mo?
dji.
Djika Jisas kandja embe dji,
nu paro ge una nane ba,
yenekne nubkane asip tondaka alla nambon dje piye.
Ba na nu ta auno we djindo ge,
una nane,
nubkane alla asip natonda.
Nu ta na auno ge,
una i noi dal,
yenekne kumbene al ge nu pir mal embe wo pamoyaka,
gun eri molo pane we dji.
Djika ana ge embe dji,
iwa kerman,
ni nu djinden ge,
i na aumbenka,
na nanaka nubkana asip natonda,
na er yem manda ge wo nu nakoyo we dji.
Djika Jisas embe dji,
ni po wogan djimbenka ye er wose!
dji.
Dji ba ana ge embe dji,
na wogana ta namoro we dji.
Jisas embe dji,
na wogana ta namoro we djinden ge,
ni kandja kaima djinden.
Ni wogan 5 pela moi pora dji,
alla ipon ni iwa boll aike moren ge ni wogan namoro.
Ni djinden ge kandja kune djinden we dji.
Djika ana ge embe dji,
iwa kerman,
ni kandja embe djinden ge,
na pill ni iwa propet moren.
Dumo manda kam mekbe al mormon ge,
no gollne God pille pla ye pumaka,
ipon ye pamormon ba,
ye Juda una man we djinj.
Una God pille pla woro aune ge Jerusalem yene we djinj.
Djika Jisas embe dji,
ana ya,
na kandja manda djino dje yendo ge ni pille!
Ege tuge ta erwo pundaka,
ye kam mekbe manda yero al ge molo,
nono Nane pille pla ye aune mo,
mo ye Jerusalem molo pille pla ye aune ge wal kiwa.
Ye Samaria una God pille pla woro awinj ge,
ye God pillpol natonj.
Ba God yene unakiye i yem worda iwa moro ge,
une Juda una moro.
Ge pille,
no Juda una God pillpol tonmon,
yene kandjiye pille pla ye kune yenmon.
Ege ta pillau djino dje yei ge ipon yero.
Una God kandjiye pille pla ye awi dal,
ga God Murble ne,
kandja kaima boll,
God pille pla ye aune.
Una embe yene ge nono Nane dulo moro.
God moro ge Murble pall moro.
Una God kandjiye amblo pla worbon dje yei dal,
ga God Murble boll moyaka,
kandjiye amblo pla worne we dji.
Djika ana ge embe dji,
na kando,
God iwa Mesaia dje worda,
yene unakiye i yem worda we dji iwa ge,
une wonda.
Une wo wal porapora dje pene woro nono aunda.
Djika Jisas embe dji,
na ni boll kandja ipon dje moro ge,
na wale moro we dji.
Soka kandja embe dje mopillka,
Jisas kogoye una er yem wo kane gok dji ba,
kandja ta nadji.
Namba mal yei pille ni ana ge boll kandja dje mormell?
Ye wal naral pille djipill ne djine pai ba kandja ta nadji.
Embe yemaka ana ge nu baket kere,
er yem po yene dumoye kerman paknato po embe dji,
ye er wome!
Asa na wal porapora ye wanill ge,
iwa ta dje pene woro na awi.
Iwa ge moro,
ye wo kanme!
God dje wordaka Krais wonda we dji ge une wale wondo mo?
dji.
Djika una porapora dumo kerman kere,
Jisas kanbon dje er woi.
Kune ge Jisas kogoye una embe dji,
tisa,
ni kwa ta namben we dji.
Ba Jisas kandja embe dji,
na kwa yero ge ye nakaninj we dji.
Une kandja embe djika,
yene kogoye una yenekne kandja dje pille embe dji,
una ta wo une kwa ta awi mo?
Djimaka Jisas embe dji,
na kwa yero we djindo ge,
me embe mal paro.
Na dje wori woll iwa kandjiye djindo ge na kane yeno.
God na kogo yeno dje pille awi ge na yeno.
Ge,
na kwaina yero we dji.
Ye kandja embe djinj,
takene 4 pela wor pundaka,
kwa wallko nambon we djinj.
Ge pille,
na kandja dje ye aundo,
mau yero ge ye kanme!
Kwa boi pora djindo,
wallko nambon mal paro.
Wallkne una ge God top aundaka,
ga kwa wallko,
gun molo pane.
Kwa wallkinj una ne,
umbiye yaye una wopille moye.
Una kandja embe djinj,
iwa ta umbiye yayaka,
iwa ta wallkda we djinj ge kandja kaima djinj.
Na ye dje i pakna worill,
ye kogo nayei al ge po kwa wallko nonj.
Una djell ta po kogo kerman yei,
ye are po kwa wallko nonj we dji.
Ana ge,
yene dumoye kerman pakna po kandjabe to una awo embe dji,
na singare porapora ye wanill mal ge,
Jisas kandja dje na awi we dji.
Une kandja embe dji pille,
Samaria una merke Jisas kandjiye al pillgi dji.
Samaria una merke embe dji,
ni no boll pamben we djimaka,
une woika kambono boll ege soka aike pai.
Pa molmaka Jisas kandja dje una awika una pende merke pillgi dji.
Ga wo ana moi al embe dji,
ni kandja djin ge no une kandjiye al pillgi nadjipin ba,
yene wo kandja djika no pillgi djipin.
Iwa ta wo una kuruwo kama porapora i yem worda we dji ge,
une wale wondo dje kanmon we dji.